CELEX: 32020R1694
Language: sl
Date: 2020-11-11 00:00:00
Title: Uredba (EU) 2020/1694 Evropskega parlamenta in Sveta z dne 11. novembra 2020 o spremembi Uredbe (EU) št. 168/2013 glede posebnih ukrepov za vozila kategorije L iz zaključka serije kot odziv na pandemijo COVID-19 (Besedilo velja za EGP)

13.11.2020   
               
               
                  SL
               
               
                  Uradni list Evropske unije
               
               
                  L 381/4
               
            
         UREDBA (EU) 2020/1694 EVROPSKEGA PARLAMENTA IN SVETA
         z dne 11. novembra 2020
         o spremembi Uredbe (EU) št. 168/2013 glede posebnih ukrepov za vozila kategorije L iz zaključka serije kot odziv na pandemijo COVID-19
         (Besedilo velja za EGP)
         EVROPSKI PARLAMENT IN SVET EVROPSKE UNIJE STA –
         ob upoštevanju Pogodbe o delovanju Evropske unije in zlasti člena 114 Pogodbe,
         ob upoštevanju predloga Evropske komisije,
         po posredovanju osnutka zakonodajnega akta nacionalnim parlamentom,
         ob upoštevanju mnenja Evropskega ekonomsko-socialnega odbora (1),
         v skladu z rednim zakonodajnim postopkom (2),
         ob upoštevanju naslednjega:
         
                     (1)
                  
                  
                     Kriza COVID-19 je povzročila motnje v dobavni verigi za kritične dele in sestavne dele vozil kategorije L ter znatno zmanjšanje povpraševanja po teh vozilih. Zato so proizvajalci znatno počasneje prodajali svoje zaloge vozil Euro 4 in morajo biti v skladu s Prilogo IV k Uredbi (EU) št. 168/2013 Evropskega parlamenta in Sveta (3) registrirana pred začetkom uporabe okoljskega standarda Euro 5, tj. pred 1. januarjem 2021.
                  
               
                     (2)
                  
                  
                     Pravila o zaključku serije iz Uredbe (EU) št. 168/2013 proizvajalcem omogočajo, da na trgu še naprej dajejo na voljo, registrirajo ali dajo v uporabo omejen delež iz zaloge vozil kategorije L, ki jih ni mogoče dati na voljo na trgu ali jih ni več mogoče dati na voljo na trgu zaradi začetka veljavnosti novih tehničnih zahtev, v povezavi s katerimi vozilo ni bilo odobreno.
                  
               
                     (3)
                  
                  
                     Glede na motnje, ki jih je povzročila kriza COVID-19, je očitno, da pravila o zaključku serije iz Uredbe (EU) št. 168/2013 ne predstavljajo ustreznega mehanizma za obravnavo števila vozil kategorije L, ki izpolnjujejo standard Euro 4 in jih bodo proizvajalci imeli na zalogi po začetku veljavnosti okoljskega standarda Euro 5.
                  
               
                     (4)
                  
                  
                     Zaradi izjemnih okoliščin, ki jih je povzročila kriza COVID-19, in v izogib morebitnim motnjam na trgu je treba Uredbo (EU) št. 168/2013 spremeniti tako, da se vključijo posebni ukrepi za vozila iz zaključka serije kot odziv na krizo COVID-19.
                  
               
                     (5)
                  
                  
                     Da se zagotovi, da je uporaba teh ukrepov o zaključku serije omejena na vozila, ki so bila na zalogi v trenutku uvedbe nacionalnih ukrepov zapore, število vozil, za katera veljajo ti posebni ukrepi glede zaključka serije, ne bi smelo presegati števila vozil kategorije L, ki izpolnjujejo standard Euro 4 in so bila na zalogi 15. marca 2020.
                  
               
                     (6)
                  
                  
                     Ker cilja te uredbe, in sicer spremembo pravil o zaključku serije, ki se uporabljajo za leto 2021, Uredbe (EU) št. 168/2013 kot odziv na krizo COVID-19, države članice ne morejo zadovoljivo doseči, temveč se zaradi obsega ali učinkov ukrepa lažje doseže na ravni Unije, lahko Unija sprejme ukrepe v skladu z načelom subsidiarnosti iz člena 5 Pogodbe o Evropski uniji (PEU). V skladu z načelom sorazmernosti iz navedenega člena ta uredba ne presega tistega, kar je potrebno za doseganje navedenega cilja.
                  
               
                     (7)
                  
                  
                     Zaradi nujnosti, ki jo narekujejo izjemne okoliščine, ki jih je povzročila kriza COVID-19, je primerno določiti izjemo od roka osmih tednov iz člena 4 Protokola št. 1 o vlogi nacionalnih parlamentov v Evropski uniji, ki je priložen PEU, Pogodbi o delovanju Evropske unije in Pogodbi o ustanovitvi Evropske skupnosti za atomsko energijo.
                  
               
                     (8)
                  
                  
                     Uredbo (EU) št. 168/2013 bi bilo zato treba ustrezno spremeniti.
                  
               
                     (9)
                  
                  
                     Ta uredba bi morala nujno začeti veljati dan po objavi v Uradnem listu Evropske unije –
                  
               SPREJELA NASLEDNJO UREDBO:
         
            Člen 1
            V poglavje XI Uredbe (EU) št. 168/2013 se vstavi naslednji člen:
            
               
                  „Člen 44a
                  Posebni ukrepi za vozila iz zaključka serije v odziv na pandemijo COVID-19
                  
                     1.   Z odstopanjem od člena 44 in ob upoštevanju odstavkov 2, 3 in 4 tega člena se vozila, ki ustrezajo tipu vozila, katerega EU-homologacija bo 1. januarja 2021 v skladu s točko (a) člena 37(2) prenehala veljati, lahko dajo na voljo na trgu, registrirajo ali začnejo uporabljati kot vozila iz zaključka serije do 31. decembra 2021.
                  
                  
                     2.   Število vozil iz zaključka serije iz odstavka 1 tega člena ne sme presegati števila vozil, ki imajo EU-homologacijo, ki bo v skladu s točko (a) člena 37(2) prenehala veljati 1. januarja 2021, in so bila na zalogi 15. marca 2020.
                  
                  
                     3.   Proizvajalec, ki želi izkoristiti odstopanje iz odstavka 1, predloži zahtevek nacionalnemu organu vsake države članice, v kateri se zadevna vozila dajo na voljo na trgu, registrirajo ali začnejo uporabljati, pri čemer navede število vozil iz zaključka serije, za katera zahteva odstopanje iz odstavka 1.
                     Zadevni nacionalni organ v enem mesecu od prejema zahtevka odloči, ali bo dovolil registracijo navedenih vozil iz zaključka serije na svojem ozemlju in v kakšnem obsegu.
                  
                  
                     4.   V certifikat o skladnosti vozil, danih v uporabo v skladu z odstavkom 1, se vnese posebno poimenovanje ‚2021 – vozila iz zaključka serije‘.
                  
                  
                     5.   Države članice do 1. julija 2021 obvestijo Komisijo o številu vozil, katerim je bil odobren status vozil iz zaključka serije v skladu s tem členom.“.
                  
               
            
         
         
            Člen 2
            Ta uredba začne veljati dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 11. novembra 2020
            
               
                  Za Evropski parlament
               
               
                  Predsednik
               
               D. M. SASSOLI
            
            
               
                  Za Svet
               
               
                  Predsednik
               
               M. ROTH
            
         
         
            (1)  Mnenje z dne 29. oktobra 2020 (še ni objavljeno v Uradnem listu).
         
            (2)  Stališče Evropskega parlamenta z dne 20. oktobra 2020 (še ni objavljeno v Uradnem listu) in odločitev Sveta z dne 3. novembra 2020.
         
            (3)  Uredba (EU) št. 168/2013 Evropskega parlamenta in Sveta z dne 15. januarja 2013 o odobritvi in tržnem nadzoru dvo- ali trikolesnih vozil in štirikolesnikov (UL L 60, 2.3.2013, str. 52).